**Suntem sortiţi să fim alături**

*Emilia Plugaru*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

De-ar fi cumva să nu mai fie

Lumină albă într-o zi

Din dragostea mea pentru tine

Un soare nou ar răsări.

Şi chiar de-ar fi să fie beznă

Te-aş recunoaşte orişicum

Căci inima din pieptul tău

Se zbate-n pieptul meu acum.

De-ai fi plecat departe-n lume

Tot lângă mine-ai fi oricând,

Nu mai există despărţire

Când eşti un suflet şi un gând.

De-ai fi în cer o stea albastră

Mi-aş face aripi şi-aş zbura

În cerul tău cu multe stele

Să fiu şi eu o mică stea.

De-ar fi să te mai naşti o dată

Şi eu m-aş naşte, te-aş găsi

Oriunde-n lume şi alături

O veşnicie iar vom fi…